Ewangelij bě serbski porno wotmołwje biskopskeho ordinariata wot 18. róžownika Piwarcej, zo chce biskop Heinrich sćenje do swojeho (němskeho) prědowanja cyłka dla w samsnej rěči, potajkim němsce měć. W mjezyčasu połnje raznych kritiskich komentarow serbskich a němskich we wšěch syćach k tutej poziciji je so biskop nakazał, tak bě dźensa na putniskej łuce w Róžeńće wšo w (samozrozumliwym) porjadku.
Najebać wopodstatnjenje njewužiwanja serbšćiny porno předchadnikej biskopa we wonym spisu jeho rĕčnika bĕše nětkole serbski postrow na spočatku božeje mšĕ móžny, štož da so dale wuwiwać. W swojim wobsahowje jara dobrym prědowanju namołwješe biskop Serbow, swojej maćeršćinje swěru wostać, zo bychmy swoju zhromadnosć zdźeržeć móhli. K tomu słuša po jeho słowach kaž w stawiznach njewotwisnosć wot „wonkownych mocow“.
To je derje prajił, wšako je wón jedna tutych mocow, z kotrymiž so serbskosće dla nasadźować dyrbimy. Tak je so zwjazkowe předsydstwo (ZP) Domowiny pjatk wječor w Choćebuzu (hlej wurězk z dnjoweho porjada) namjet Damiana Dyrlicha sćěhujo na to dojednało, planowanje wjednistwa Drježdźansko-Mišnjanskeje diecezy hladajo na předwidźanu fuziju serbskich wosadow kritisce přewodźeć a na dobro Serbow wobliwować. Damian Dyrlich je na strach skedźbnił, zo chcedźa na tajke wašnje serbskich duchownych „wotćahnyć“.
Manfred Hermaš je z perspektiwy nazhonjenjow w ewangelskej cyrkwi wažnosć duchownych za zdźerženje a nałožowanje rěče wuzbĕhnył. Marja Michałkowa (čłonka ZP, zwjazkoweho sejma a předsydka serbskeje rady w Sakskej) praješe, zo by jara skutkowne było, hdyž by biskop kobjele połnje z protestnymi listami serbskich wěriwych dóstał. Kobjel je tule:
Bischof Heinrich Timmerevers
Bischofssekretariat
Schloßstraße 27, 01067 Dresden
bischof@bistum-dresden-meissen.de
Samostatna eksistenca serbskich wosadow ze swójskimi duchownymi je dołhodobodnje zaručene, jeli nam ordinariat do kału njełazy: Bohudźak mějachmy sobotu mĕšnisku swjećiznu Floriana Mróza http://www.bistum-dresden-meissen.de/aktuelles/bischof-heinrich-timmerevers-weiht-zwei-neue-priester-fuer-unser-bistum.html – jemu so najskerje bórze dotalny diakon Jens Buliš přizamknje. Wobkedźbujo starobnu zestawu serbskeho duchownstwa a tež móžnu personelnu podpěru z Pólskeje njeje tohodla přichodne lětdźesatki dołho žaneje potrjeby cyrkwinskostrukturneje změny w katolskich Serbach.
Kaž sym na ZP wobkrućił: Naša katolska cyrkej z teologiskich přičin žana demokratiska organizacija njeje, přetož njeda so wo njebjeskich wěrnosćach demokratisce diskutować. Ale w strukturnych prašenjach mamy my zwonka cyrkwinskich gremijow sobu rěčeć, hdyž su eksistencielne naležnosće ludźi wot rozsudow cyrkwinskeje wyšnosće potrjechene. A ničo bytostnišeho na zemi njeje hač ramikowe wuměnjenja za maćeršćinu.
szl_Latn szl_Latn szl_Latn szl_Latn ltz_Latn slv_Latn deu_Latn ltz_Latn szl_Latn ces_Latn